|  |  |
| --- | --- |
| Institutt for klinisk odontologi |  |
| Klinisk institutt 1 |  |
| Institutt for biomedisin |  |
| Klinisk institutt 2 |  |
| Institutt for global helse og samfunnsmedisinStudentorganisasjonene ved MED |  |

|  |  |
| --- | --- |
| Referanse | Dato |
| 2021/19199-MADA | 09.12.2021 |
|  |  |
|  |

**Årets priser 2021: felles utlysning av forsknings- og utdanningspriser**

Det medisinske fakultet vil også i 2022 dele ut priser for årets publikasjon, årets ph.d.-arbeid, årets forsknings-/innovasjonsmiljø og pris for fremragende forskningsformidling samt fremragende tiltak innen utdanning.

**Forskningsprisene**

Instituttene bes fremme **utfyllende og grunngitte** forslag i de aktuelle kategoriene. Det er mulig å fremme én kandidat i hver kategori, bortsett fra årets ph.d.-arbeid, der hvert institutt har anledning til å sende to nominasjoner. Komiteen vil legge stor vekt på grundige og utfyllende begrunnelser. Merk at en prismottaker kan ikke renomineres før det har gått fem år (dette gjelder ikke publikasjonsprisen), se vedlagte liste over tidligere tildelinger.

*Begrunnelse Årets publikasjon*

Instituttene bes om å gi en begrunnelse som inneholder argumentasjon for kvalitet (bl.a. impact factor), originalitet og nyskapning. Der det er relevant bør instituttet også redegjøre for konsekvenser for videre kunnskapsinnhenting, klinisk anvendelse eller innovasjon. Nominasjon til årets publikasjon bør avspeile instituttets egen forskning og originalartikkelen som nomineres skal sendes fakultetet som eget vedlegg (pdf-fil av trykket artikkel). Det kan kun nomineres én publikasjon fra hvert institutt. Prisen er på kr 100.000 som kan benyttes som driftsmidler.

*Begrunnelse Årets ph.d.-arbeid*

Instituttene bes om å gi en kort begrunnelse som blant annet inneholder argumentasjon for kvalitet, originalitet og nyskaping. Der det er relevant bør instituttet også redegjøre for mulige konsekvenser for videre kunnskapsinnhenting, klinisk anvendelse eller innovasjon. I tillegg skal kandidatens eget bidrag og selvstendighet beskrives. Bedømmelseskomiteens innstilling må legges ved og komiteen vil ta hensyn til denne i sin vurdering. Den nominerte avhandlingen legges ved i pdf-format. Prisen er på kr 75.000 som kan benyttes som driftsmidler.

*Begrunnelse Årets forsknings-/innovasjonsmiljø*

Instituttene bes om å gi en begrunnelse som blant annet inneholder argumentasjon med utgangspunkt i forskningsproduksjon og/eller innovasjonsaktivitet, vitenskapelig kvalitet eller evne til nyskaping. Også arbeidsmiljø, rekruttering, kjønnsbalanse og evne til å utvikle yngre forskere vil bli vektlagt og må presenteres i begrunnelsen. Miljøet som nomineres bør ha tett samarbeid og ikke ha karakter av å være et løst knyttet nettverk. I tillegg bør bidrag til nasjonalt og internasjonalt forskningssamarbeid eller innovasjonsaktivitet, nettverksbygging og bidrag til utdanning av studenter og ph.d.-kandidater kommenteres. Prisen er på kr 150.000 som kan benyttes som driftsmidler.

*Begrunnelse Formidlingsprisen*

Instituttene bes om å gi en kort begrunnelse som blant annet inneholder argumentasjon for hvordan en forsker eller en forskningsgruppe har evnet å formidle nyere forskning på en fremragende måte til et bredt publikum. Forskningsformidlingen skal være av høy kvalitet med hensyn til faglig innhold, utforming og utførelse. Den bør engasjere, vekke nysgjerrighet, gi inspirasjon og ny kunnskap. Formidlingen skal svare på samfunnets behov for informasjon og kunnskap om forskning og høyere utdanning. Prisen er på kr 75.000 som kan benyttes som driftsmidler.

**Utdanningsprisene**

Fakultetet lyser ut inntil tre priser for fremragende tiltak innen utdanning. Det deles ikke lenger ut priser til et gitt antall forhåndsdefinerte kategorier som studiekvalitet, internasjonalisering eller undervisning. Det kan istedet deles ut flere undervisningspriser dersom det er flere fremragende søkere. Det deles normalt ut en hovedpris pålydende kr. 150.000,- og inntil to priser pålydende kr. 50.000,- hver.

Prismidlene skal benyttes til ett eller flere av følgende tiltak:

* Videreutvikling av undervisningskvalitet og læringsmiljø
* Egenutvikling og utvikling av god undervisning i eget fagmiljø
* Videre utvikling av internasjonalt utvekslingsarbeid (inkludert besøk til utenlandske fagmiljø)

*Nominasjoner*

Vi ber om at alle nominasjoner gjøres på vegne av et miljø – institutt, programutvalg, faggruppe, semesterstyre, forskergruppe, nettverk og studentorganisasjon/kull er eksempler på miljø som kan nominere. Det bes om at det ikke leveres nominasjoner fra enkeltpersoner, hverken ansatte eller studenter.

Både miljø og enkeltpersoner kan nomineres som priskandidater. Det er også anledning for miljøene å nominere seg selv. Nominasjonene skal inneholde beskrivelse av det aktuelle tiltaket, vise til hvilke resultater som er oppnådd og omtale overføringsverdi og videre planer for tiltaket.

Følgende tema kan være grunnlag for nominasjon:

* Kvalitetshevende tiltak i utdanningene
* Fremragende undervisning
* Digitalisering av utdanningene
* Internasjonalisering
* Utprøving av nye undervisnings- og vurderingsformer
* Høy kvalitet i praksisundervisning
* Studentaktiv læring
* Innovasjon i utdanningene

**Frist**

Frist for innsending av grunngitte forslag settes til **15.02.2022.**

Forslagene til utdanningspriser blir behandlet av studieledelsen og forslag til forskningspriser blir behandlet av en komité bestående av forskningslederne og prodekan. Prisene vil bli vedtatt innen april 2022 og nominasjon til Ugleprisen videresendes innen fristen. Fakultetsprisene deles ut på fakultetets dag våren 2022. Forslagene legges inn som N-notat i Ephorte på sak 2021/19199. Studentorganisasjoner kan sende nominasjoner til martha.dahle@uib.no.

Vi ber om at instituttene lager ett oversendelsesnotat med forslagene i de ulike kategoriene som separate vedlegg.

Vennlig hilsen

Per Bakke

dekan Heidi Annette Espedal

 fakultetsdirektør